ไทยพาณิชย์หวังผู้นำ อันดับ3ให้กู้เอสเอ็มอี
ไทยพาณิชย์ เดินหน้าขึ้นท็อป 3 ผู้นำตลาดเอสเอ็มอี ตั้งเป้าสินเชื่อรวม 3 แสนล้าน
14 มี.ค. 2555

ไทยพาณิชย์ เดินหน้าขึ้นท็อป 3 ผู้นำตลาดเอสเอ็มอี ตั้งเป้าสินเชื่อรวม 3 แสนล้าน 
นายศิริชัย สมบัติศิริ รองผู้จัดการใหญ่ กลุ่มลูกค้าธุรกิจ ธนาคารไทยพาณิชย์ เปิดเผยถึงกลยุทธ์ในการบุกตลาดเอสเอ็มอีในปี 2555 ว่า ธนาคารจะมุ่งเจาะกลุ่มลูกค้าที่มีธุรกิจกำลังเติบโตด้วยบริการใหม่ที่ครบวงจรในรูปแบบของ “โททัล โซลูชัน” ด้วยการเปิดตัว 2 ผลิตภัณฑ์ทางการเงินใหม่ “SCB SME สินเชื่อวงเงิน 3 เท่า โตตามคุณ” ช่วยเพิ่มสภาพคล่องทางธุรกิจ ด้วยวงเงิน 3 เท่าและเพิ่มวงเงินโอดีให้ตามการเติบโตของธุรกิจ 
นอกจากนี้ ยังมีผลิตภัณฑ์ “SCB SME TRADE สินเชื่อต่างประเทศโตไว” สำหรับธุรกิจนำเข้า-ส่งออก วงเงินสูงสุด 120 ล้านบาท โดยไม่จำกัดประเภทหลักประกันและฟรีค่าธรรมเนียมเงินโอน 
“เรามั่นใจว่าภายในปี 2556 เราต้องติด 1 ใน 3 ผู้นำด้านธุรกิจเอสเอ็มอีด้วยยอดสินเชื่อ 3 แสนล้านบาท ซึ่งปีที่ผ่านมาสินเชื่อเอสเอ็มอีของเราได้รับการตอบรับเป็นอย่างดีจากผู้ประกอบการทั่วประเทศ มียอดสินเชื่อคงค้างที่ 2.35 แสนล้านบาท เติบโตกว่า 25% และมียอดสินเชื่อใหม่สูงถึง 6 หมื่นล้านบาท” นายศิริชัย กล่าว
อย่างไรก็ตาม พบว่าลูกค้าเอสเอ็มอีของธนาคารมีความต้องการสนับสนุนด้านการเงินที่แตกต่างกันในแต่ละช่วงธุรกิจ จึงเป็นที่มาของแนวคิดใหม่ในการรุกตลาด คือ “ตอบรับทุกช่วงชีวิตธุรกิจของเอสเอ็มอี” โดยในปีนี้ธนาคารมุ่งเน้นไปที่กลุ่มธุรกิจที่กำลังเติบโต เนื่องจากเป็นกลุ่มลูกค้าที่มีศักยภาพและมีความสามารถในการเติบโตได้สูง โดยลูกค้ากลุ่มนี้มีสัดส่วนถึง 47% ในตลาดเอสเอ็มอี